CELEX: 32017R0793
Language: el
Date: 2017-05-10 00:00:00
Title: Εκτελεστικός κανονισμός (ΕΕ) 2017/793 της Επιτροπής, της 10ης Μαΐου 2017, για την τροποποίηση του κανονισμού (ΕΚ) αριθ. 180/2008 όσον αφορά την παράταση της περιόδου ορισμού του εργαστηρίου αναφοράς της ΕΕ για τις νόσους των ιπποειδών πλην της πανώλους των ιπποειδών (Κείμενο που παρουσιάζει ενδιαφέρον για τον ΕΟΧ )

11.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 120/5
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/793 ΤΗΣ ΕΠΙΤΡΟΠΉΣ
   της 10ης Μαΐου 2017
   για την τροποποίηση του κανονισμού (ΕΚ) αριθ. 180/2008 όσον αφορά την παράταση της περιόδου ορισμού του εργαστηρίου αναφοράς της ΕΕ για τις νόσους των ιπποειδών πλην της πανώλους των ιπποειδών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2009/156/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (1), και ιδίως το άρθρο 19 στοιχείο δ),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 180/2008 της Επιτροπής (2) όρισε τη γαλλική Agence nationale de sécurité sanitaire de l'alimentation, de l'environnement et du travail (ANSES), με τα ειδικευμένα στην υγεία των ζώων και τις νόσους των ιπποειδών εργαστήριά της, ως εργαστήριο αναφοράς της ΕΕ για τις νόσους των ιπποειδών πλην της πανώλους των ιπποειδών, και το παράρτημα του εν λόγω κανονισμού καθόρισε τους ρόλους, τα καθήκοντα και τις διαδικασίες για τη συνεργασία της με τα αρμόδια για τη διάγνωση των λοιμωδών νόσων των ιπποειδών εργαστήρια στα κράτη μέλη.
            
         
               (2)
            
            
               Όπως εγκρίθηκε από την Επιτροπή το 2008, ο κανονισμός (ΕΚ) αριθ. 180/2008 όριζε την Agence française de sécurité sanitaire des aliments (AFSSA) ως εργαστήριο αναφοράς της ΕΕ για τις νόσους των ιπποειδών πλην της πανώλους των ιπποειδών, για μια αρχική περίοδο πενταετούς διάρκειας, η οποία έληγε την 30ή Ιουνίου 2013. Ο κανονισμός (ΕΕ) αριθ. 208/2011 της Επιτροπής (3) επικαιροποίησε τον κανονισμό (ΕΚ) αριθ. 180/2008 ως προς την ονομασία του ιδρύματος, η οποία έγινε Agence nationale de sécurité sanitaire de l'alimentation, de l'environnement et du travail (ANSES). Ο κανονισμός (ΕΚ) αριθ. 180/2008, όπως τροποποιήθηκε με τον εκτελεστικό κανονισμό (ΕΕ) αριθ. 72/2013 της Επιτροπής (4), παρέτεινε την περίοδο ορισμού της ANSES για πέντε ακόμα έτη, ώστε να λήγει την 30ή Ιουνίου 2018.
            
         
               (3)
            
            
               Η ANSES έχει εκπληρώσει τους ρόλους, τα καθήκοντα και τις διαδικασίες της για περισσότερο από οκτώ χρόνια, και έχει βελτιώσει σημαντικά τις δυνατότητες των εθνικών εργαστηρίων αναφοράς στη διάγνωση και τη διαφορική διάγνωση συγκεκριμένων νόσων των ιπποειδών.
            
         
               (4)
            
            
               Προκειμένου να διασφαλιστεί η υψηλή ποιότητα και η ομοιογένεια των αναλυτικών και διαγνωστικών αποτελεσμάτων εντός της Ένωσης, θεωρείται σημαντικό το να συνεχίσει η ANSES για ακόμη πέντε έτη να επιτελεί τις δραστηριότητες του εργαστηρίου αναφοράς της ΕΕ για τις νόσους των ιπποειδών εκτός της πανώλους των ιπποειδών.
            
         
               (5)
            
            
               Ως εκ τούτου, θα πρέπει να τροποποιηθεί αναλόγως ο κανονισμός (ΕΚ) αριθ. 180/2008.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 1 παράγραφος 1 του κανονισμού (ΕΚ) αριθ. 180/2008, η ημερομηνία «30ή Ιουνίου 2018» αντικαθίσταται από την ημερομηνία «30ή Ιουνίου 2023».
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 10 Μαΐου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 192 της 23.7.2010, σ. 1.
   
      (2)  Κανονισμός (ΕΚ) αριθ. 180/2008 της Επιτροπής, της 28ης Φεβρουαρίου 2008, σχετικά με το κοινοτικό εργαστήριο αναφοράς για τις νόσους των ιπποειδών πλην της πανώλους των ιπποειδών και για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (ΕΕ L 56 της 29.2.2008, σ. 4).
   
      (3)  Κανονισμός (ΕΕ) αριθ. 208/2011 της Επιτροπής, της 2ας Μαρτίου 2011, για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου και των κανονισμών της Επιτροπής (ΕΚ) αριθ. 180/2008 και (ΕΚ) αριθ. 737/2008 όσον αφορά στους καταλόγους και τα ονόματα των εργαστηρίων αναφοράς της ΕΕ (ΕΕ L 58 της 3.3.2011, σ. 29).
   
      (4)  Εκτελεστικός κανονισμός (ΕΕ) αριθ. 72/2013 της Επιτροπής, της 25ης Ιανουαρίου 2013, για τροποποίηση των κανονισμών (ΕΚ) αριθ. 180/2008 και (ΕΚ) αριθ. 737/2008 της Επιτροπής όσον αφορά την περίοδο προσδιορισμού ορισμένων εργαστηρίων, όπως τα εργαστήρια αναφοράς ΕΕ (ΕΕ L 26 της 26.1.2013, σ. 9).